*Likumprojekts*

**Grozījumi Ķīmisko vielu likumā**

Izdarīt Ķīmisko vielu likumā (Latvijas Republikas Saeimas un Ministru Kabineta Ziņotājs, 1998, 10.nr.; 2000, 3.nr.; 2001, 22.nr.; 2003, 23.nr.; 2005, 15.nr.; 2007, 24.nr.; Latvijas Vēstnesis, 2009, 182., 194.nr.; 2010, 178., 205.nr.; 2012, 92.nr., 2014, 189.nr.) šādus grozījumus:

1. 4. pantā:

izteikt pirmās daļas pirmo teikumu šādā redakcijā:

„(1) Veselības ministrija un tās padotībā esošās uzraudzības un kontroles iestādes kontrolē tirdzniecībā esošās (tirgū laistās un izplatītās) ķīmiskās vielas, maisījumus un biocīdus, kā arī uzrauga to atbilstību normatīvajiem aktiem cilvēku dzīvības un veselības aizsardzības jomā.”;

aizstāt sestajā daļā vārdus “Valsts ieņēmumu dienesta muitas iestādes” ar vārdiem “Valsts ieņēmumu dienests”;

izteikt 6.1 daļu šādā redakcijā:

„(61) Patērētāju tiesību aizsardzības centrs kontrolē ķīmiskās vielas izstrādājumos atbilstoši regulai 1907/2006 un apstrādātus izstrādājumus, izņemot apstrādātus izstrādājumus pārtikas aprites un veterinārajā jomā un apstrādātus izstrādājumus, kas ir vielas vai maisījumi, atbilstoši regulai 528/2012.”.

2. Izteikt 10. panta otro daļu šādā redakcijā:

„(2) Ķīmiskās vielas un maisījumus klasificē saskaņā ar regulu 1272/2008. Ķīmiskās vielas un maisījumi uzskatāmi par bīstamiem, ja tie saskaņā ar regulu 1272/2008 klasificējami kādā no regulas 1272/2008 uzskaitītajām bīstamības klasēm.”

3. Papildināt 16. pantu ar trešo daļu šādā redakcijā:

“(3) Ministru kabinets nosaka atbildīgās institūcijas darbībām ar ozona slāni noārdošām vielām un fluorētām siltumnīcefekta gāzēm.”

4. Informatīvajā atsaucē uz Eiropas Savienības direktīvām:

Izslēgt 2., 3., 4. un 6.punktu.

Vides aizsardzības un

reģionālās attīstības ministrs Kaspars Gerhards